《泛舟鉴湖同赵来叔子泰赵叔问联句》
宋代·程俱

春风卷三江，雨雹暗秦望。今晨风日佳，远目聊一放。

人情暂愉悦，天宇亦清旷。逝将一叶舟，远破万里浪。

澄波拨寒醅，叠巘展新障。飘摇过馀芳，容与瞩孤漾。

停云冒山巅，新绿浮天上。枯杨吐轻黄，倚岸抹晴涨。

远水没轻鸥，羁禽变圆吭。鉴湖清可啜，蕺菜柔堪饷。

时当祓禊友，路指兰亭向。岂无谪仙杯，聊举剡溪榜。

吟笺洒馀研，茶灶发新炀。徜徉写幽忧，萧爽绝纤坱。

年华自繁秾，世故足悽怆。吊古意虽遐，感时心自亮。

雄涛折东南，旧牒分霸王。梅梁寄遗灵，禹迹疑可访。

星分九土毛，带挽百川洚。胼胝识神奸，玉帛来崛强。

规模至今存，形势亦云壮。胆尝信焦思，金范徒审象。

当年浣纱人，绛缕起穷巷。姑胥失层台，榛棘绕青嶂。

彼姝者谁子，婉娈固难忘。抚事即元龟，终古可惩创。

永怀文靖公，造厦得良匠。平生沧海志，顾岂矜岫幌。

笑谈遣诸儿，百万皆胆丧。晚节终自完，流言一何妄。

安知彼天游，中有无尽藏。触目发长谣，怀人独惆怅。

入木想八分，登山知几两。风流四明客，投老志蓬阆。

玄熊殊梦间，鸲鹆比狂尚。慇勤览陈迹，忼慷有馀怏。

云雷正经纶，兵甲相磨荡。虎貔驱七萃，鹅鹳张两广。

帅维丞相度，饷倚晋公滉。足食伫流钱，宣恩同挟纩。

顾惭已么么，安处官冗长。短拙竟何禆，恩私诚谬降。

犹能乐闲适，深恐遭谴让。故应方虎间，不乏廉蔺将。

秘计走阏氏，奇功收跳荡。无烦秦庭哭，坐使楚军张。

何当濯龙津，归拥云台仗。官仪见炎灵，王气盖芒砀。

专车戮防风，掩骼收鲁项。禄山终自焚，仆固胡能诳。

雍容两宫还，娱乐天下养。弁会肃凫越，花深度鸡唱。

马牛纵山林，弓矢戢櫜韔。钱镈待丰盈，壶箪更劳迋。

周室已再安，汉业欣重创。返予绵上耕，酌我兵厨酿。

昂昂妙高叟，辞藻舍人样。方为东山起，朝论深倚仗。

金昆固神秀，独立起辈行。深严职右府，折中归至当。

伊予最畸孤，艰阨随所傍。几惊虎尾履，分委鱼腹葬。

偶然还一处，已幸神所相。矧复陪清游，快饮吸长江。

深惭抗尘容，岂敢窥雅量。文衡久已持，宗盟从此亢。

騄骥正腾骧，驽骀徒颉颃。雄笔扫千军，荣光高万丈。

清朝尊陛廉，群枉窒户向。伟节素推高，嘉言行更谠。

定应谢逋客，终冀宽俗状。常贫固吾道，共约税归鞅。

中兴百六掾，麟趾岂神况。便便饱经史，婉画正所仰。

勤劬照藜青，豪俊嗤帐绛。如何艰危中，肮脏容跌宕。

轩裳欲吹齑，文字堪覆酱。数奇岂无双，妄发坐少憃。

逍遥漆园庄，澹泊竹林向。重来缚尘缨，夜鹤空蕙帐。

会蒙子云嘲，未免王戎逿。翻思京国游，几作榆枋抢。

无聊每过君，摅豁资直谅。朝野时欢娱，金石日击撞。

月迁惟佞幸，朝奏坐诬谤。寝薪积忧思，把酒亦怆悢。

斯须失和平，占候奏天棓。狂澜翻四冥，覆蒉安得抗。

颠冥今几年，失喜问无恙。岂期愕鲸波，复此言轻飏。

谈追正始音，句属郢中唱。融金无留矿，探珠惊老蚌。

更须月团团，迨此春盎盎。还携玉色醪，共理黄篾舫。

清文韵韶濩，雅好罗觚鬯。振衣蹑崇山，一濯惠风畅。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。